Na temelju čl. 26. i čl. 27. Zakona o radu („Narodne novine“ br. 93/14, 127/17, 98/19, 151/22 i 64/23) Uprava društva Pula usluge i upravljanje d.o.o. nakon provedenog savjetovanja sa Radničkim vijećem radnika od 22.04.2024.g. Uprava trgovačkog društva Pula usluge i upravljanje d.o.o., dana 30.04.2024.g. godine donosi

1. **I Z M J E N E I D O P U N E**

**P R A V I L N I K A O R A D U**

Članak 1.

U Pravilniku o radu (AKT-2023-242 od 13.listopada 2023.godine), članak 39. mijenja se i glasi:

Radnik ima u svakoj kalendarskoj godini pravo na plaćeni godišnji odmor u trajanju od najmanje četiri tjedna.

Radnik koji se prvi put zaposli ili ima prekid radnog odnosa duži od 8 dana, stječe pravo na godišnji odmor nakon šest mjeseci neprekidnog rada.

Prekid rada zbog privremene nesposobnosti za rad, vojne vježbe ili drugog zakonom određenog opravdanog razloga ne ubraja se u rok iz stavka 3. ovog članka.

Pri utvrđivanju trajanja godišnjeg odmora ne uračunavaju se subote, nedjelje, neradni dani i blagdani.

Razdoblje privremene nesposobnosti za rad, koje je utvrdio ovlašteni liječnik, blagdani i neradni dani utvrđeni zakonom te dani plaćenog dopusta ne uračunavaju se u trajanje godišnjeg odmora.

Radnik u kalendarskog godini ima pravo na 1/12 (jednu dvanaestinu) godišnjeg odmora za svaki mjesec dana rada:

- ako se u toj kalendarskoj godini prvi put zaposlio ili ima prekid između dva radna odnosa duži od 8 dana;

- ako mu tijekom kalendarske godine prestane radni odnos osim ako odlazi u mirovinu kada mu pripada pravo na puni godišnji odmor.

Ništavan je sporazum o odricanju od prava na godišnji odmor ili o isplati naknade umjesto korištenja godišnjeg odmora.

U slučaju prestanka ugovora o radu poslodavac je dužan radniku koji nije iskoristio godišnji odmor isplatiti naknadu umjesto korištenja godišnjeg odmora, a koja se određuje razmjerno broju dana neiskorištenoga godišnjeg odmora.

Članak 2.

Članak 41., mijenja se i glasi:

Raspored (Plan korištenja godišnjeg odmora) utvrđuje Uprava društva odlukom najkasnije do 30. travnja tekuće godine za koju se godišnji odmor koristi, polazeći od potrebe organizacije rada i mogućnosti za odmor radnika.

Radnik može godišnji odmor koristiti u neprekinutom trajanju ili u dijelovima.

Ako radnik koristi godišnji odmor u dijelovima, mora tijekom kalendarske godine za koju ostvaruje pravo na godišnji odmor iskoristi najmanje dva tjedna u neprekidnom trajanju do 31.12. u tekućoj godini, osim ako se radnik i poslodavac drukčije ne dogovore.

Godišnji odmor odnosno prvi dio godišnjeg odmora koji je prekinut ili nije korišten u kalendarskoj godini u kojoj je stečen zbog bolesti, porodnog dopusta, vojne vježbe ili drugog opravdanog razloga utvrđenog zakonom, radnik ima pravo iskoristiti po povratku na rad, a najkasnije do 30.lipnja sljedeće godine.

Radnik ima pravo koristiti dva puta po jedan dan godišnjeg odmora prema svom zahtjevu i u vrijeme koje sam odredi, ali je o tome dužan obavijestiti Upravu društva najmanje jedan dan prije.

Radniku se može odgoditi odnosno prekinuti korištenje godišnjeg odmora radi izvršenja važnih i neodgodivih poslova.

Odluku o odgodi odnosno prekidu korištenja godišnjeg odmora iz prethodnog stavka donosi Uprava društva.

Radniku kojem je odgođeno odnosno prekinuto korištenje godišnjeg odmora mora se omogućiti naknadno korištenje odnosno nastavljanje korištenja godišnjeg odmora.

Članak 3.

Članak 47. mijenja se i glasi:

Osnovna plaća radnika ne smije biti niža od minimalne plaće utvrđene uredbom Vlade Republike Hrvatske.

Za vrijeme pripravničkog staža radnik ostvaruje 85% osnovne plaće radnog mjesta za koje se osposobljava.

Članak 4.

Članak 50. mijenja se i glasi:

Osnovna plaća radnika povećava se za:

* rad noću ………………………………………….……………………….………...50%
* prekovremeni rad……………………………………………………………………50%
* rad subotom ………………………………………………………………………....35%
* rad nedjeljom....................................................................................................................50%
* rad blagdanom ili praznikom.........................................................................................150%
* dvokratni rad s prekidom dužim od jednog sata.............................................................10%
* rad u popodnevnoj smjeni (16.00-22.00)........................................................................10%

Dodaci iz stavka 1. ovog članka međusobno se isključuju, osim prekovremenog rada.

Umjesto uvećanja osnovne plaće po osnovi prekovremenog rada, radnik može koristiti jedan ili više slobodnih dana prema ostvarenim satima prekovremenog rada u omjeru 1:1,5 (1 sat prekovremenog rada = 1 sat i 30 minuta slobodnog dana), uz suglasnost Uprave društva.

Navedeni dodaci u ovome članku predstavljaju sastavni dio plaće radnika.

Članak 5.

Članak 52. mijenja se i glasi:

Radnik koji se nalazi u radnom odnosu od 01.01. kalendarske godine, ima pravo na isplatu regresa za korištenje godišnjeg odmora za tu kalendarsku godinu u visini neoporezivog iznosa utvrđenog Pravilnikom o porezu na dohodak.

Radnik koji na dan donošenja odluke o isplati regresa, koja se u pravilu donosi nakon 30.06. tekuće godine, nema najmanje šest mjeseci rada u Društvu, ostvaruje pravo na polovicu iznosa regresa utvrđenog stavkom 1. ovog članka.

Radnik ima pravo na isplatu godišnje nagrade za božićne blagdane (božićnica) u visini neoporezivog iznosa utvrđenog Pravilnikom o porezu na dohodak.

Na dan donošenja odluke o isplati božićnice, radnici u radnom odnosu u Društvu stječu pravo na isplatu nagrade za božićne blagdane (božićnica) iz stavka 3. ovog članka, razmjerno broju mjeseci u tekućoj godini u kojoj su bili zaposleni u Društvu.

Radniku koji odlazi u mirovinu pripada pravo na otpremninu u visini od 3 (tri) prosječne mjesečne plaće koja je u Društvu ostvarena prethodne godine.

Pravo na pomoć u slučaju smrti člana obitelji radnika (bračnog druga, djeteta, roditelja, očuha ili maćehe, životnog partnera, izvanbračnog partnera, posvojenika, posvojitelja, staratelja) ostvaruje radnik u visini neoporezivog iznosa utvrđenog Pravilnikom o porezu na dohodak.

Pravo na pomoć u slučaju smrti radnika ostvaruje jedan od članova obitelji ovim redoslijedom: bračni drug, dijete, roditelji, očuh ili maćeha, životni partner, izvanbračni partner, posvojenik, posvojitelj, staratelj, u visini neoporezivog iznosa utvrđenog Pravilnikom o porezu na dohodak.

Radnik ima pravo jednom godišnje na jednokratnu pomoć (potporu) po osnovi bolovanja dužeg od 90 (devedeset) dana, u visini neoporezivog iznosa utvrđenog Pravilnikom o porezu na dohodak.

Radnik stječe pravo na isplatu jubilarne nagrade za neprekidni rad u Društvu nakon navršenih 10 godina radnog staža.

Neprekidnim radom smatra se rad u Društvu i pravnim prednicima.

Jubilarna nagrada isplaćuje se radniku za svakih navršenih 5 godina radnog staža, počevši od punih 10 godina radnog staža, u visini neoporezivog iznosa utvrđenog Pravilnikom o porezu na dohodak.

Radniku pripada pravo na dar u naravi u visini neoporezivog iznosa utvrđenog Pravilnikom o porezu na dohodak.

U povodu dana Sv. Nikole svakom djetetu do 15 godina starosti radnika u radnom odnosu na dan donošenja odluke isplatit će se dar u visini neoporezivog iznosa utvrđenog Pravilnikom o porezu na dohodak.

Uprava Društva može svojom odlukom odrediti isplatu novčane nagrade za radne rezultate i druge oblike dodatnog nagrađivanja radnika, te novčane paušalne naknade za podmirivanje troškova prehrane radnika, ali sve najviše u visini neoporezivih iznosa određenih Pravilnikom o porezu na dohodak.

Novčana nagrada za radne rezultate isplaćuje se radniku mjesečno uz isplatu plaće, i to samo za one mjesece u kojima radnik nije ni jedan dan bio odsutan s posla, osim kada je odsutnost uzrokovana korištenjem godišnjeg odmora.

Novčana paušalna naknada za podmirivanje troškova prehrane radnika isplaćuje se radniku mjesečno uz isplatu plaće, i to srazmjerno broju dana provedenih na poslu.

Članak 6.

Sve ostale odredbe Pravilnika, ostaju na snazi neizmjenjene.

Članak 7.

Ovaj Pravilnik objavljuje se na oglasnoj ploči Društva, a stupa na snagu osmog dana od dana objave.

\*\*\*\*

U Puli, 19. travnja 2024.godine

AKT-2024-163

**Poslodavac**

**Uprava društva Pula usluge i upravljanje d.o.o**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predsjednik uprave Mario Peruško

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Član uprave Goran Pereša

Ovaj pravilnik objavljen je dana \_\_\_\_\_\_\_\_\_\_\_\_\_\_\_\_\_.

Stupio je na snagu dana \_\_\_\_\_\_\_\_\_\_\_\_\_\_\_\_\_.